ফেসবুক ছেড়ে চলে যাওয়ার কথা ভেবেছেন কখনও? উদ্ভট ট্যাগিংয়ের সুনামি, পাগলাটে কবিতার মনসুন, প্রায় অপরিচিত পাবলিকের গাড়ি কেনা অথবা পোষা কুকুরের সর্দি উপলক্ষে নাছোড়বান্দা ফোটো-আপলোডের ধামাকা, মেসেজ বক্সে ক্রমাগত বিলিক-ঝিলিক ইত্যাদিতে হা-ক্লান্ত হয়ে সিদ্ধান্ত নিতে চলেছেন কি আপনার প্রিয় সোশ্যাল নেটওয়ার্ক থেকে ‘চিরবিদায়’-এর? যদি নিয়ে থাকেন, তবে শুনে রাখুন, এই ‘বিদায়’ একান্তই সাময়িক। এক সপ্তাহের মধ্যে আপনি আবার গুটি গুটি পায়ে খুলে বসবেন ফেবু-র পাতা।
শরমিন্দা হওনের কোনও কারণ নেই। এই কাণ্ড আপনার একার নয়। ফেবু-ব্যবহারকারীদের মধ্যে বেশিরভাগ মানুষই এই শ্মশানবৈরাগ্যপ্রতিম ‘সমস্যা’র শিকার। ‘সামাজিকতা’-র আতিশয্য সহ্য করতে না-পেরে প্রতিদিন অসংখ্য মানুষ ফেবু-লীলায় ভঙ্গ দেবেন বলে সিদ্ধান্ত নেন। তার পরে এক সপ্তাহ কাটতে না কাটতেই বিরহে তাঁদের মনোগহীনে কা কা করে ওঠে দাঁড়কাগ। তাঁরাও সেই ডাককে মান্যতা দিয়ে গুটি গুটি ফিরে আসেন ফেবু-ক্রোড়ে।
কর্নেল বিশ্ববিদ্যালয়ের গবেষকরা এহেন আচরণের চারটি প্রধান কারণ খুঁজে বার করেছেন সম্প্রতি। তাঁরা জানিয়েছেন—
• এর অন্যতম কারণ হল সোশ্যাল মিডিয়া-অ্যাডিকশন। যাঁরা ফেসবুকের নেশায় মশগুল, তাঁরাই ফেরেন সাবার আগে। দশ দিন বা তার বেশি সময় পরে কম্পিউটার অন করে কি-বোর্ডে হাত দিতে না দিতেই তাঁদের আঙুল চলে যায় ‘এফ’ বাটনে।
• তাঁর সম্পর্কে অন্যরা কী ভাবছে, এটা জানার সব থেকে সহজ তরিকা হল ফেসবুক-দাবড়ানো। নিজেকে লইয়া সদাব্যস্তরা সবার আগে রিটার্ন করেন ফেবু-তে। আর এমন লোকের সংখ্যা এ ভবসংসারে মোটেই কম নয়।
• ভাল মুডে থাকার একটা সাম্প্রতিক সিম্পটমই হল সোশ্যাল মিডিয়ায় টালুক-টুলুক নজরবাজি।
• টেক-স্যাভি হলে তো কথাই নেই। ফিরে আসতেই হবে ফেসবুকে।
তবে সবসময়ে এই রিটার্ন অফ দ্য প্রডিগ্যালের ঘটনা একই প্রকারে ঘটে না। ফেবু থেকে সন্ন্যাস নেওয়া ব্যক্তি ফিরে আসেন কিঞ্চিৎ সংশোধিত হয়ে। হয় তিনি তাঁর মোবাইল থেকে অ্যাপটি উড়িয়ে দেন, নয়তো ফ্রেন্ড-লিস্টি থেকে ভার কমান।